***Colors*** er en amerikansk drama- og kriminalfilm fra 1988 regissert av Dennis Hopper. Den handler om to politimenn, én ung og én erfaren, som sammen må møte utfordringene på gata i det gjengkontrollerte Los Angeles. Hovedrollene spilles av Sean Penn og Robert Duvall. 

*Colors* ble godt mottatt av filmkritikerne og ble en moderat publikumssuksess.

Handling
--------

Filmen handler om to politimenn i Los Angeles, en ung og en gammel, som havner i en spesialgruppe der de må kjempe for ro og orden blant ulike rivaliserende gjenger i byen. Arbeidsdagene deres går med til å skaffe seg forsøksvis kontroll over krigen mellom to rivaliserende bander som er lett gjenkjennelige i hver sine farger. 

Danny (spilt av Sean Penn) er den unge hissige politimannen som vil være tøffere og mer hardtslående enn gjengene. I politirazziaer går han rett på sak, og pågriper alle som oppholder seg i nærheten av et gjengreir. Han har innledet et forhold til Louisa (spilt av Maria Conchita Alonso), som er servitrise og har meksikansk bakgrunn, og hun finner det vanskelig å takle den brå og aggressive oppførselen hans. Bob er en helt annerledes politimann. Med bare et år igjen til pensjonsalderen fremstår han som erfaren og sindig, og nyter respekt selv i gjengmiljøet. Han snakker med gjengmedlemmene, og forsøker å forstå dem. De som fremdeles er unge nok til å ha en sjanse, prøver han å lede på rett kjøl. De fullstendig hardkokte holder han i sjakk vel å vinne deres respekt. Under samarbeidet innser begge politimennene at de har noe å lære av hverandre.

Om filmen
---------

### Popularitet og økonomi

*Colors* ble en moderat suksess. Den innbrakte $46,6 millioner i USA og havnet på 21. plass over de mest innbringende filmene i USA i 1988.

Produksjonskostnadene er estimert til $10 millioner.

### Anmelderne

*Colors* ble godt mottatt av kritikerne, noe som gjenspeiles av at den har fått så mye som 81 % på Rotten Tomatoes. Både Roger Ebert og Leonard Maltin gav den tre av fire stjerner.

Både *Dagbladet* og *VG* gav den terningkast fire. *Aftenpostens* anmelder skrev følgende: «*Filmen skildrer effektivt hvordan to politimenn, en ung og en eldre (Sean Penn og Robert Duvall), gir seg i kast med problemene. Stilen er realistisk med et røft foto, en springende og episodisk handling, og skuespillere som tar gatens sprog i bruk. Filmen bruker også en effektiv blanding av amatører og profesjonelle skuespillere som føles tvers igjennom autentisk*».

### Priser

Herbie Hancock vant en pris ved BMI Film & TV Awards for sitt musikalske bidrag til filmen.

### Bakgrunn og miljø

Midt på åttitallet eksploderte ungdomsvolden i Los Angeles. Det hadde to årsaker: Gjengene fikk tak i automatvåpen, og drap kunne gjøres raskt og effektivt fra en forbipasserende bil. I tillegg ble det hurtig vanedannende narkostoffet crack introdusert, og ungdomsgjengene kontrollerte gatens hippeste stoff.

I Los Angeles fryktet man at den realistiske bandekrigen på lerretet også skulle spre seg til kinosalene. Politi og myndigheter i Los Angeles forsøkte derfor å stoppe filmen.

### Annet

*Colors* ble innspilt i Los Angeles våren 1987.

Foruten Herbie Hancock, inneholder filmen musikalske bidrag fra artister som blant annet Ice-T, Dr. Dre, Salt-n-Pepa og Big Daddy Kane.

Rollebesetning
--------------

|  |  |
| --- | --- |
| * Sean Penn ... Officer Danny McGavin
* Robert Duvall ... Officer Bob Hodges
* Glenn Plummer ... Clarence 'High Top' Brown
* Grand L. Bush ... Larry Sylvester
* Don Cheadle ... Roccet
* Damon Wayans ... T-Bone
* Leon Robinson ... Killer Bee
* Romeo De Lan ... Felipe
* Maria Conchita Alonso ... Louisa Gomez
 | * Trinidad Silva ... Leo 'Frog' Lopez
* Gerardo Mejia ... Bird
* Mario Lopez ... 21st Street Gang member
* Karla Montana ... Locita
* Sy Richardson ... O.S.S. Sgt. Bailey
* Courtney Gains ... Whitey
* Allan Moore ... Shooter
* Dennis Fanning ... Gang Cop
 |

Referanser
----------

1. ↑  «Colors». *Box Office Mojo*. Besøkt 5. januar 2020.
2. ↑  «Top 1988 Movies at the Domestic Box Office». *The Numbers*. Besøkt 8. januar 2020.
3. ↑  LLC, Sussex Publishers (1988). *Spy* **(engelsk)**. Sussex Publishers, LLC.
4. ↑  «Colors». *Rotten Tomatoes* **(engelsk)**. Besøkt 5. januar 2020.
5. ↑  Ebert, Roger. «Colors movie review & film summary (1988) | Roger Ebert». *www.rogerebert.com* **(engelsk)**. Besøkt 5. januar 2020.
6. ↑  Maltin, Leonard (2. september 2014). *Leonard Maltin's 2015 Movie Guide* **(engelsk)**. Penguin. ISBN 9780698183612.
7. 1 2  VG - Bra om vold (24.6.1988, s.44) «Ifølge pressen er dette filmen Amerika er redd for. Politi og myndigheter ville stoppe den».
8. ↑  Aftenposten aften - Politifilm med mening ( 25.06.1988 - Side: 35)
9. ↑

Eksterne lenker
---------------

* (en) *Colors* på Internet Movie Database Rediger på Wikidata

* (no) *Colors* hos Filmfront Rediger på Wikidata

* (sv) *Colors* i Svensk Filmdatabas Rediger på Wikidata

* (da) *Colors* i Danmark Nationale Filminstitut Rediger på Wikidata

* (en) *Colors* på AllMovie Rediger på Wikidata

* (fr) *Colors* på Allociné Rediger på Wikidata

* (nl) *Colors* på MovieMeter Rediger på Wikidata

* (en) *Colors* på Turner Classic Movies Rediger på Wikidata

* (en) *Colors* på American Film Institute Rediger på Wikidata

* (en) *Colors* på Rotten Tomatoes Rediger på Wikidata